पाएं अपने शहर की ताज़ा ख़बरें और फ्री ई-पेपरडाउनलोड करें
पड़ोसी राज्य राजस्थान में बने चक्रवात के कारण जिले में मौसम एक बार फिर बदला है। रविवार सुबह से काले बादल छाए रहे, लेकिन बारिश नहीं हुई। मौसम विभाग ने जिले के लिए यलो अलर्ट जारी कर अगले 24 घंटे में बारिश के साथ तेज हवा-आंधी चलने की संभावना जताई है।
ऊपरी हवा का चक्रवात सक्रिय है। इस कारण नमी बन रही है। इससे मौसम में बदलाव आया है। इसका असर शुक्रवार रात से ही दिखाई देने लगा था। एक दिन पहले शनिवार को आसमान में बादल छाए। इसके बाद रविवार सुबह से बादल छाए रहे। इस दौरान हल्की बूंदाबांदी भी हुई। सुबह से बादल छाए रहे, धीरे-धीरे ये घने होते गए। हालांकि जिले में कहीं भी तेज बारिश नहीं हुई।
बादल छाने का असर तापमान पर पड़ा। दिन के तापमान में 03 डिग्री की कमी आई है। रविवार को दिन का अधिकतम तापमान 37.2 डिग्री रहा। वहीं न्यूनतम तापमान 28.5 डिग्री रहा। इस दौरान मौसम में सुबह के समय आर्द्रता 37 डिग्री रही, जबकि शाम के समय 31 रही।
चक्रवात का असर आज भी
मौसम वैज्ञानिक डॉ. जीके मिश्रा ने बताया कि चक्रवात का असर राजगढ़ सहित लगभग पूरे मध्यप्रदेश पर दिख रहा है। अगले 24 घंटे में बारिश के साथ तेज हवा-आंधी चलने और बिजली चमकने के आसार हैं। सोमवार को भी चक्रवात का असर बना रहेगा। इसके बाद मौसम साफ होने लगेगा।
मानसून में हो सकती है देरी
मौसम विभाग के अनुसार इस बार मानसून कुछ दिन देरी से आ सकता है। जानकारी अनुसार मानसून जून में दो से तीन दिन की देरी से आएगा। राजगढ़ में प्री-मानसून गतिविधियां जून से शुरू हो जाती हैं और 15 जून तक मानसून दस्तक देता है। इस बार इसमें देरी होने के आसार हैं।
20 मिनट तक हल्की बूंदाबांदी से घुली ठंडक
आगर मालवा|भीषण गर्मी के बीच शनिवार को तापमान 40 डिग्री के ऊपर पहुंच जाने के बाद रविवार सुबह 20 मिनट तक हल्की बूंदाबांदी होने से शहर की सड़कें बारिश से गीली हो गईं, वहीं लोगों को गर्मी से कुछ राहत भी मिली।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn